《松涧歌寿郑封君》
明代·黄衷

翁家种德如种松，庆源直与流泉通。青鞋头白不入市，未闻謦欬闻高风。

落落千章大厦材，清冷澹澹天河来。贞姿未许论星纪，气争瀑布排风雷。

天阴巨壑苍蛟立，万年黄澒垂秋色。偓佺奔马世不逢，麻姑双黛临寒碧。

小阅人间数十秋，悬灯写易细蝇头。餐松饮涧好颜色，坐见青牛出信州。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。